Akanfo yɛ nyimpakuw anaa kasakuw a wɔdɔm Niger-Congo kasakuw no. Akanfo wɔ amambra a ɔyɛ fɛw ankasankasa. Dɛm amambra a Akanfo wɔ no, agor dzi mu akotsen. Akanfo wɔ agor ahorow a wodzi. Agor ahorow a wodzi no so wɔ botae anaa siantsir tsitsir a wodzi. Dɛm agor ahorow no, no mu bi nye Abrɔme. Ber a bosoom apaa fitaa dɛ ewia ma wimu nworaba reyerɛyerɛw dɛ dɛnkyɛmbo ara pɛr, ber a mbaasiamba na mbanyimbasia ehyia mu ridzi agor twotweetwotwee wɔ gua do no, nna binom so tsetse famu anaa wogyinagyina sor ridzi agor yi a hɛn mpanyimfo bɔe too hɛn hɔ a wɔfrɛ no abrɔme yi.
Tse dɛ ebisaa, abrɔme so yɛ ano na ano agodzi dɛmara. Abrɔme yɛ asɛmbisa bi a wɔahyehyɛ no asomkyɛn mu a ne nyiano so hia dɛ ɔyɛ asomkyɛnsɛm. Dza ɔyɛ ahyɛnsew kɛse wɔ abrɔme ho nye dɛ ɔwɔ ngyegyee na asomkyɛnee kor nhyehyɛɛ. Abrɔmee yɛ ano na ano agor bi a ne nhyehyɛɛ nntse dɛ ebisaa dze no osiandɛ ehwɛ mu papaapa a, ibohu dɛ abrɔme papa biara no mu nsɛntɔw no dodow wɔ dɛ ɔyɛ dɛ dza ɔwɔ no mbuae no mu pɛpɛɛpɛr.
Akan kasadwin mu no, abrɔme nye ebisaa nam dze, eso ɔsor hɔn nyinara hɔn abɔse. Enyimdzefo binom tse dɛ Akínyemí (2015) ama yɛatse ase dɛ ebisaa n’abɔse fi Griiki na Misri no, abrɔme dze no nntse dɛm. Abrɔme yɛ Mfantsefo agor. Akan kasa mu no, yɛtaa tse abrɔme wɔ Mfantse kasa mu kyɛn Twi kasa. Twifo dodowara na wonnyim mpo dɛ agor bi a ɔtse dɛm wɔ
Nhwehwɛmu kyerɛ dɛ, abrɔme yɛ Mfantsefo nko hɔn agor. Ɔyɛ Mfantsefo agor bi a Edwumako na no nkwaadofo na wɔtaa dzi agor no papaapa. Ɔnnyɛ nwanwa dɛ abrɔme mfatoho dodowara fa nkurownkurow a ɔwɔ Edwumako na no nkwaado. Mpoano Mfantsefo na Mfantse kasa ebusakuwfo ahorow nyinara so dzi agor no bi. Kasafua ‘abrɔme’ fi nkasafua ‘bɔr’ na ‘me’ mu. Sɛ erobɔr biribi a nna irututu famu akɔto adzekor no.
Ebisaa na abrɔme taa nantsew bɔ mu dze, eso ɔsor hɔn nhyehyɛɛ. Dza ɔka do nye abrɔme ne nhyehyɛɛ:
i. Nyienyim – Abrɔme ne nyienyim mu no, ɔfrɛ na ngyedo wɔ mu. Ɔkasafo a ɔrebɛma abrɔme no dzi kan ka dɛ:
A: Bɔr me
Etsiefo anaa onyia obeyi ano no ka dɛ:
B: Mobɔr wo
ii. Asɛnka – Asɛnka nye nhyehyɛɛ a otsia ebien wɔ abrɔme mu. Ɔkasafo no ka dɛ:
A: Megye wo….
Wotum mpo si do dɛ:
A: Megye wo … Megye wo… Megye wo…
Ɔkasafo no ka dɛm a, otsiefo no gye do:
B: Megye wo!
Wotum mpo si “Bɔr me” no do bio na wɔdze abrɔme no toa do.
Afei, ɔkasafo no dze toa dɛ ebia:
A: Megye wo mfikyir kum!
iii. Nyiano. Iyi nye nhyehyɛɛ a odzi ewiei. Etsiefo no gye do dɛ:
B: Wo nyeembɛn twom.
Sɛ ɔkasafo bisa obi asɛm na oenntum ennyi ano a, ɔyɛ a mpanyimfo ka dɛ oenntum ammen asɛm no. Ɔbɔɔ mbɔdzen biara naaso asɛm no annkɔ. Asɛm no ehin no. Sɛ yɛhwɛ abrɔme mu “Ɔkɔhin” a, yehu dɛ asɛm no akɔ ekehin no ntsi ɔwɔ dɛ ɔka ma wɔma no nsu ma ɔnom. Ntsi kasafua “Ɔkɔhin” no, nna n’asekyerɛ nnyɛ dzen wɔ abrɔme mu.
Abrɔme mfatoho yɛ pii. No mu bi na ɔka do yi:
i. Tɔɔtɔntse tɔɔtɔntse.
Yɛronom nsa no nna yɛrefa adwen.
ii. Nsu ntɔ ma bankye mbɔ.
Wo na nwu ma mbofra mbra.
iii. Akrantse ne dabew.
Owifo nye wo.
iv. Paya n’amba.
W’egya n’aso.
v. Mando borɛdzehon.
W’asowa dɛ oguan hɔho.
vi. Kɔɔpow a osi nsuenyi.
Boodoo a edze ahyɛ wo tun.
vii. Kaper kɛse.
W’egya owifo.
viii. Esususow mu aborɔbɛbun.
W’abowa dɛ apɔnkyenyin.
ix. Wo tsir mu kur.
Wo yamu bɔn.
x. Nketsenketse ayɛboafor.
Nkwaseasɛm yi edzi bi a gyaa
Abrɔme yɛ agor a ɔyɛ enyika na ɔdze enyigye na mfaso ahorow nam. Ber aso dɛ yɛkyerɛ hɛn mbofra agor no ne ndzii ama woeetum esua ma agor no akɔ do ara atsena ase. Adze pa wɔ fie a oye!
